હિમાચલ પ્રદેશના સરકા ઘાટ વિસ્તારમાં એક રમૂજભરી દુર્ઘટના ઘટી. સ્વાભાવિક રીતે રમૂજ અને દુર્ઘટના શબ્દ ક્યારેય સાથે ન સેટ થાય, કારણ કે રમૂજ ક્યારેય ગંભીર ન હોય અને દુર્ઘટના ક્યારેય રમૂજી ન હોય. જોકે, હિમાચલ પ્રદેશમાં જે ઘટના ઘટી તે જોઈને પહેલાં તો કોઈને પણ પોતાની આંખો પર વિશ્વાસ ન બેઠો. બન્યું એવું કે નેશનલ હાઈવે નંબર-૭૦ પરથી પસાર થઈ રહેલી એક બલેનો કાર રસ્તા પરથી ઊછળીને ૧૨ ફીટ ઊંચી ઘરની છત પર જઈને પડી. આમ તો આવી ઘટના આપણે ફિલ્મોમાં જોતાં આવ્યા છીએ કે કાર આટલી ઊંચી ઊછળે અને ઇમારત પર જઈને પડે. બાકી મહદ્અંશે કાર કાં તો ખીણમાં ખાબકે, ઊછળીને થોડે દૂર સુધી ઢસડાય, સ્લીપ થાય કે સામેના વાહન સાથે અથડાય. કાર બાર ફૂટ ઊંચે ઊછળીને ઘરની છત પર જઈ પડે એ વાત સ્વાભાવિક રીતે માન્યામાં આવે તેમ નથી, પણ આ દુર્ઘટનાએ આકાર લીધો અને કમાલની વાત તો એ છે કે કાર આટલી ઊંચે ઊછળી અને છત પર જઈને પડી તો પણ ન તો તેને કંઈ ખાસ નુકસાન થયું કે ન તો તેના ડ્રાઇવરને કોઈ ઈજા થઈ. બંને એકદમ સહીસલામત રહ્યા. છત પર મૂકવામાં આવેલી ટાંકી તૂટી ગઈ, પણ કારને કશું નુકસાન ન થયું. આસપાસના લોકોએ જ્યારે આ નજારો જોયો ત્યારે તેમને થોડી ક્ષણો માટે તો પોતાની આંખો પર વિશ્વાસ નહોતો બેઠો. જોકે, કારમાં બેઠેલા સૌ કોઈ હેમખેમ બહાર નીકળ્યા એ જોઈને સૌએ રાહતનો શ્વાસ લીધો હતો.